ועדת הפנים והגנת הסביבה, כנסת 24, פרוטוקול מספר 21, 2021-10-05 11:07

וליד טאהא: אנחנו מתחילים את הדיון.

וליד טאהא: כל מי שלא שייך לדיון על אספקת חשמל לגוש דן, אני מבקש לעזוב את האולם.

וליד טאהא: אני מתחיל את הדיון.

וליד טאהא: בדיון הקודם על אספקת חשמל לגוש דן הגענו לשלב ההצבעות.

וליד טאהא: היו הסתייגויות לקראת הצבעות והחלטנו שלא מצביעים.

וליד טאהא: כנראה הייתה סיבה לכך.

וליד טאהא: עכשיו כנראה היא לא קיימת.

וליד טאהא: לפני כן, נשמע את תומר ולירון שיאמרו לנו מה היה ומה שונה ממה שהיה בניסוח האחרון.

תומר רוזנר: בעקבות הישיבות הקודמות יש מספר תיקונים שהתבקשנו להכניס בהצעת החוק בעקבות ההערות שנשמעו במהלך הדיון.

תומר רוזנר: לפני שלירון תקריא, אני אומר בגדול מה התיקונים.

תומר רוזנר: התיקונים הם שכדי לתת גמישות מסוימת לגבי התנאים שצריכים להתקיים במרוצת השנים עד להסרה סופית של אסבסט הפריך המסוכן, ניתנת אפשרות חריגה מלוחות הזמנים שנקבעו באישור מנהל האסבסט לאחר שהוא התייעץ עם יושב ראש הרשות לשירותים ציבוריים (חשמל).

תומר רוזנר: כן נקבעה הוראה שמבהירה שאם אפשר להתקדם לפני לוח הזמנים הזה, הוא יעשה את זה גם ללא צורך בעמידה בלוח הזמנים.

תומר רוזנר: אני מציע שלירון תקריא את השינויים בצורה מסודרת.

תומר רוזנר: שניים-שלושה שינויים.

יצחק פינדרוס: מה השורה התחתונה?

יצחק פינדרוס: מה בעצם שונה?

יצחק פינדרוס: הוא יכול להפעיל את המתקן גם אם הוא לא יסיר את האסבסט?

תומר רוזנר: לא.

לירון אדלר: אני אבהיר.

לירון אדלר: היה דיון ראשון שהיו בו כל מיני הערות.

לירון אדלר: בדיון הקודם שבו גם הוצגו ההסתייגויות, כבר הקראתי את השינויים שהתקבלו בעקבות הדיון הראשון.

לירון אדלר: בדיון שבו הוצגו ההסתייגויות, בעקבות הסתייגות של חבר הכנסת יוראי להב ועמדת הממשלה, הכנסנו עוד תיקון אחד אחרון שאותו אני רוצה להקריא.

לירון אדלר: יש כאן שני עניינים מרכזיים בנושא של פינוי האסבסט.

לירון אדלר: יש את המהלך הגדול שתחנת הכוח הולכת לפעול עד שנת 2032 בכפוף לאישורי שר האנרגיה ושר להגנת הסביבה.

יצחק פינדרוס: לא הורדתם ל-2028?

לירון אדלר: 2032 זה המועד.

לירון אדלר: התחנה אמורה לפעול לפי הצעת החוק עד 2032.

לירון אדלר: אישורי השרים, אותם הקדמנו, שזה יהיה במקום 2028 ו-2030, צריכים להתחיל לתת את אישורי השרים לכך ב-2028.

לירון אדלר: זה המהלך היותר רחב.

לירון אדלר: מעבר לזה, בפסקאות (7) עד (10) איזשהו מהלך קצת יותר מצומצם שבו חייבו את בעל המיתקן התעשייתי להסיר אסבסט פריך מכל מיני חלקים חיצוניים של מבנה תחנת הכוח שככל שהם לא עובדים ולא צריכים לחזור לעבוד כדי להמשיך להפעיל את התחנה כמו שרוצים, שהוא יצטרך להסיר את אותם חלקים חיצוניים.

לירון אדלר: אנחנו ביקשנו כהערות הייעוץ המשפטי שהסרת החלק הזה של החלקים החיצוניים שזה החלק היותר מצומצם של העבודה, שזה יהיה חלק מהתנאים לזה שמתאפשרת הארכת הפעלת תחנת הכוח עד 2032.

לירון אדלר: זאת הייתה ההסתייגות המרכזית בדיון הקודם היות שעמדת הממשלה וההסתייגות שהוגשה הייתה שלא להתנות את כל המשך הפעלת התחנה בפינוי הזה של האסבסט למרות שבדיונים כאן נאמר שזה בכל אופן משהו שחברת החשמל מתכוונת לעשות ושהדברים האלה נקבעו במועדים מתואמים.

לירון אדלר: בכל אופן, הדבר נאמר.

לירון אדלר: בעקבות ההסתייגות ובעקבות עמדת הממשלה, אנחנו הגענו לנוסח מסוכם לפיו יתווסף בסעיף 60(1)(ב)(1), זאת הפסקה שאנחנו מתקנים, זה תיקון אחרון שמתקנים בעקבות הסיכומים, ואני אקריא את הסעיף: בלי לגרוע מחובותיו האחרות לפי חוק זה –

לירון אדלר: זאת התוספת שבעצם מה שהיא אומרת, היא אומרת שגם אם במקרה לא עומדים בחובות האלה שהן יותר מצומצמות להורדת האסבסט בחלקים החיצוניים, מנהל האסבסט יוכל לאשר בנסיבות החריגות שיהיו להמשיך להפעיל את התחנה למרות שהחובות האלה לא בוצעו.

יצחק פינדרוס: אדוני היושב ראש, אני מבין שכיוון שגם אתה וגם אני לא מייצגים את המיינסטרים התל אביבי, זה פחות זה אבל אני מתפלא על אלה שכן מייצגים.

שרון רופא אופיר: גם אני לא מהמיינסטרים התל אביבי.

שרון רופא אופיר: אני גרה בקריית טבעון.

שרון רופא אופיר: לא מדובר רק על תל אביב.

שרון רופא אופיר: מדובר על כל גוש דן כולל בני ברק.

וליד טאהא: חברי הכנסת, אנחנו מיצינו את הדיון.

יצחק פינדרוס: אתה מבין את המשמעות.

וליד טאהא: אנחנו רוצים שגוש דן יקבל חשמל אבל אנחנו גם רוצים שהגורמים הנוגעים בדבר יכבדו את כל מה שהם צריכים לכבד.

וליד טאהא: לזה דאגנו, חבר הכנסת יצחק פינדרוס, לא לשום דבר אחר, כי אף אחד לא מתאר לעצמו לעזוב את גוש דן ללא חשמל.

וליד טאהא: מצד שני אף אחד לא יחשוב שכן, אפשר למשוך את זה עוד שישים שנים.

וליד טאהא: זה לא כך.

יצחק פינדרוס: אני מתפלא על איש איכות הסביבה.

וליד טאהא: אנחנו ניסינו להיות באמצע.

וליד טאהא: הייעוץ המשפטי הקריא את התיקון.

וליד טאהא: יוראי, אתה הגשת את ההסתייגות.

וליד טאהא: הגשת שתי הסתייגויות אבל אחת מהן לא הייתה רלוונטית כי ענינו עליה.

יוראי להב-הרצנו: אני מן הסתם אסיר את ההסתייגויות שלי.

יוראי להב-הרצנו: אני רוצה להודות לך אדוני היושב ראש ולצוות המשפטי, על הסיוע, מה שהוביל לפתרון שהוא מאוזן.

יוראי להב-הרצנו: לא נחה דעתי מכל האירוע הזה.

יוראי להב-הרצנו: אני חושב שמדובר כאן בהתרשלות שהיא ארוכת שנים של משרד האנרגיה שלא פינה את הדבר הזה ולכן זה פתרון שהוא פלסתר אבל הוא דרוש בעת ובנקודה הזאת.

יוראי להב-הרצנו: מאחר שיש הסכמה של כל המשרדים לרבות המשרד להגנת הסביבה, אני מסיר את ההסתייגויות.

יוראי להב-הרצנו: אני רוצה להודות לך שוב אדוני היושב ראש על שניהלת את זה בצורה טובה ואני אצביע בעד.

וליד טאהא: תודה רבה.

וליד טאהא: אלון, לך לא היו הסתייגויות.

אלון טל: כפי שאמר יוראי, אני מסכים אתו לגמרי.

אלון טל: העולם של האסבסט הוא מאוד מורכב ולפעמים להשאיר את זה, זה יותר בטוח מלהוציא.

אלון טל: אני סומך על המשרד להגנת הסביבה שלא ישנה את הנושא הזה.

וליד טאהא: תודה.

וליד טאהא: פינדרוס, אתה נימקת את ההסתייגויות שלך אבל לא הצבענו.

וליד טאהא: צריך להצביע.

וליד טאהא: כמה הסתייגויות היו לו?

לירון אדלר: יש ארבע הסתייגויות.

לירון אדלר: הסתייגות מספר 3, למחוק כמה מלים.

לירון אדלר: אלה מלים שכבר נמחקו.

וליד טאהא: נענינו ל-25 אחוזים מהבקשות של פינדרוס.

וליד טאהא: כחבר אופוזיציה, זה לא רע.

וליד טאהא: אנחנו נצביע על ההסתייגות הראשונה של חבר הכנסת יצחק פינדרוס.

וליד טאהא: מי בעד ההסתייגות?

וליד טאהא: מי נגד?

וליד טאהא: ההסתייגות לא התקבלה

וליד טאהא: ההסתייגות לא התקבלה.

וליד טאהא: מי בעד הסתייגות מספר 2?

וליד טאהא: מי נגד?

וליד טאהא: ההסתייגות לא התקבלה

וליד טאהא: ההסתייגות לא התקבלה.

וליד טאהא: להסתייגות מספר 3 נענינו.

וליד טאהא: אנחנו נצביע על הסתייגות מספר 4.

וליד טאהא: מי בעד הסתייגות מספר 4?

וליד טאהא: מי נגד?

וליד טאהא: ההסתייגות לא התקבלה

וליד טאהא: ההסתייגות לא התקבלה.

וליד טאהא: שים לב שאני לא מצביע נגדך.

וליד טאהא: תזכור את זה.

וליד טאהא: סיימנו את ההסתייגויות של חבר הכנסת פינדרוס.

לירון אדלר: הוגשו הסתייגויות של חבר הכנסת שלמה קרעי וקבוצת חברי כנסת.

וליד טאהא: הוא לא נמצא כאן.

וליד טאהא: הוא לא כאן ולכן לא הרגשתי צורך לומר, אבל אם התקנון מחייב.

לירון אדלר: כן.

רון כץ: זה אחרי שהחמאנו שהוא מגיע לוועדות ועובד קשה.

וליד טאהא: הוא עושה טוב שהוא לא מגיע להצבעות.

וליד טאהא: הוא חוסך לנו זמן.

וליד טאהא: הייתי צריך לומר שחבר הכנסת שלמה קרעי הגיש הסתייגויות אבל כיוון שהוא לא התייצב לדיון כדי שנדון בהסתייגויות שלו, אנחנו מסירים אותן ולא מעלים אותן להצבעה.

וליד טאהא: אני מעמיד להצבעה את נוסח החוק כפי שהוצג והוקרא בוועדה, כולל כל התיקונים שהוקראו בוועדה.

וליד טאהא: מי בעד?

וליד טאהא: מי נגד?

וליד טאהא: בעד – 5

וליד טאהא: החוק אושר.

יצחק פינדרוס: אני מבקש רביזיה.

וליד טאהא: רביזיה.

וליד טאהא: עכשיו השעה 11:17 דקות.

וליד טאהא: בשעה 11:50 חוזרים להצבעה על הרביזיה.

וליד טאהא: אנחנו מחדשים את הדיון.

וליד טאהא: ניתן כבוד לחבר הכנסת יצחק פינדרוס לנמק את הרביזיה שלו.

יצחק פינדרוס: אנחנו מתחילים ברביזיה או קודם על ההסתייגויות?

וליד טאהא: את ההסתייגויות סיימנו.

יצחק פינדרוס: הגשתי רביזיות על שלושת ההסתייגויות שהצבעתם עליהן.

יצחק פינדרוס: הגשתי ארבע רביזיות, על שלושת ההסתייגויות ועל החוק.

וליד טאהא: זה לא על ההצבעה האחרונה?

יצחק פינדרוס: אמרתי רביזיה גם על ההסתייגויות.

לירון אדלר: כבר הצבענו.

יצחק פינדרוס: תסתכלי בפרוטוקול.

יצחק פינדרוס: אמרתי מיד.

יצחק פינדרוס: אפילו ברביזיה שהתקבלה, אמרתי.

לירון אדלר: אמרת אחרי שהצבענו על החוק.

יצחק פינדרוס: אמרתי לפני.

וליד טאהא: לא ביקשת רביזיה על ההצבעה על ההסתייגויות.

יצחק פינדרוס: ביקשתי.

יצחק פינדרוס: אני זוכר מה ביקשתי.

וליד טאהא: נעשה כמה דקות הפסקה ונברר.